Document ID: /roh_data/filtered/fineweb-2-filterrobots_roh.jsonl.gz/8815

Campiun mundial è daventà l’Englais Thomas Pidcock, er ina gronda figura en la scena da cross country. A la partenza è plinavant er stà la legenda franzosa Julien Absalon, il dubel campiun olimpic.
Ina coola cursa
La cursa dad e-mountainbike ch’ha cuzzà bun in’ura ha, malgrà l’agid dal motor, pretendì tut dals atlets. Per l’ina è il profil stà pretensius, per l’autra hai daratgà durant l’entira cursa. Per ina cursa cun e-mtb saja quai dentant stà cundiziuns idealas, uschia Ursin Spescha suenter sia premiera.
Differenza extrema
Cun u senza motor saja ina gronda differenza di Ursin Spescha. Ensi sajan ins pli spert, muntia dentant era ch'ins stoppia avair bain enta maun il velo, gist en las stortas andetgas. Engiu sentan ins la paisa, ed ina gia ch’il velo cumenza a ruschnar èsi pli grev da tegnair el en via. Il mountainbike cun motor paisa enturn 20 kilos ed uschia circa il dubel d’in mountainbike senza motor. Lura sto il motor funcziunar. Vess quel da disdir munta quai er la fin da la cursa.
Er sche blers miran anc cun egls critics vers las cursas dad e-mountainbike èn quellas pli probabel l’avegnir, quai manegia er Ursin Spescha. Er sch'il motor saja in agid, i saja per tuts tuttina. A la fin stettian er en questas cursas ils megliers sin il podest. Pia decidan la finala er qua la cundiziun e la tecnica.